b'\n_START_ARTICLE_\nTenofovir\n_START_SECTION_\nZgodovina\n_START_PARAGRAPH_\nTenofovir sta v sodelovanju odkrila Anton\xc3\xadn Hol\xc3\xbd s \xc4\x8de\xc5\xa1ke akademije znanosti in Erik DeClercq s katoli\xc5\xa1ke univerze v belgijskem Leuvnu._NEWLINE_FDA je u\xc4\x8dinkovino odobrila oktobra 2001, in sicer za zdravljenje oku\xc5\xbeb s HIV-om, in avgusta 2008 za kroni\xc4\x8dne oku\xc5\xbebe s hepatitisom B.\n_START_SECTION_\nIndikacije\n_START_PARAGRAPH_\nTenofovir je indiciran za zdravljenje oku\xc5\xbeb z virusom HIV-1 pri odraslih bolnikih. Uporablja se v kombinaciji z drugimi protivirusnimi u\xc4\x8dinkovinami (gre za t. i. ve\xc4\x8dtirno zdravljenje). Nadzorovane \xc5\xa1tudije so dokazale u\xc4\x8dinkovitost glede na virusno breme in \xc5\xa1tevilo celic CD4. U\xc4\x8dinkovina izkazuje u\xc4\x8dinkovitost tudi zoper hepatitis B, tudi \xc4\x8de je virus odporen na lamivudin.\n_START_SECTION_\nNe\xc5\xbeeleni u\xc4\x8dinki in interakcije\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki so siljenje na bruhanje, bruhanje, driska in astenija. Redkeje se pojavljajo \xc5\xa1kodljivi u\xc4\x8dinki na jetra, trebu\xc5\xa1ne bole\xc4\x8dine in napenjanje. Zlasti pri vi\xc5\xa1jih koncentracijah tenofovir povezujejo z ne\xc5\xbeelenimi u\xc4\x8dinki na ledvice. Lahko povzro\xc4\x8di akutno ledvi\xc4\x8dno odpoved, Fanconijev sindrom, proteinurijo (pojav beljakovin v se\xc4\x8du) in tubularno nekrozo. Ti ne\xc5\xbeeleni u\xc4\x8dinki so posledica kopi\xc4\x8denja u\xc4\x8dinkovine v proksimalnih tubulih ledvic._NEWLINE_Tenofovir lahko interagira z didanozinom, pri \xc4\x8demer pride do povi\xc5\xa1anih krvnih koncentracij didanozina. Pri so\xc4\x8dasnem zdravljenju z atazanavirjem lahko pride do zni\xc5\xbeanja koncentracije slednjega.\n_START_SECTION_\nFarmakokinetika\n_START_PARAGRAPH_\nPo enkratnem dajanju tenofovirdizoproksil fumarata v odmerku 300 mg bolniku s HIV-om se je maksimalna serumska koncentracija (C\xe2\x82\x98\xe2\x82\x90\xe2\x82\x93) dosegla po 1,0 \xc2\xb1 0,4 ure; Cmax je zna\xc5\xa1ala 296 \xc2\xb1 90 mg/mL, povr\xc5\xa1ina pod krivuljo (AUC) pa 2287 \xc2\xb1 685 mg/h/mL. Biolo\xc5\xa1ka razpolo\xc5\xbeljivost tenofovirja po peroralnem dajanju tenofovirdizoproksil fumarata zna\xc5\xa1a pri te\xc5\xa1\xc4\x8dem bolniku okoli 25\xc2\xa0%, vezava na beljakovine je nizka (okoli 0,7\xc2\xa0%). Po intravenskem dajanju tenofovirja se ga 70\xe2\x80\x9380\xc2\xa0% izlo\xc4\x8di nespremenjenega v se\xc4\x8du. Iz ledvic se izlo\xc4\x8da s pomo\xc4\x8djo glomerulne filtracije in aktivne tubulne sekrecije.'